Faiza (syarikat)

Syarikat Faiza Sdn. Bhd., menjalankan perniagaan sebagai Faiza ialah sebuah syarikat pengeluar dan pemborong beras Malaysia yang ditubuhkan pada 1982 dan diasaskan oleh Faiza Bawumi Sayed Ahmad yang turut berkhidmat sebagai Pengarah Urusan. Faiza terkenal dengan pelbagai jenis produk beras berkualiti dan turut memasarkan pelbagai produk seperti tepung, rempah ratus, bihun, sos cili dan kicap. Ia dimiliki oleh konglomerat beras Padiberas Nasional Berhad (BERNAS) yang turut memiliki pegangan saham 51% dalam syarikat ini.

Sejarah
Syarikat Faiza ditubuhkan pada tahun 1982 oleh Faiza Bawumi Sayed Ahmad, seorang usahawan kelahiran Mesir yang berhijrah ke Malaysia. Syarikat ini menjalankan aktiviti runcit sebagai perniagaan utamanya. Pada tahun 1992, Faiza secara rasmi diperbadankan di bawah Syarikat FAIZA Sdn. Bhd. (SFSB), dan menjalankan modal usaha bersama Padiberas Nasional Berhad (BERNAS) pada tahun 1997.

Pada akhir 1990-an, pembeli mula menilai dengan lebih dekat proses dan sifat lain dari produk yang boleh dimakan. Pada masa inilah syarikat ini diperkenalkan kepada kategori beras berkualiti herba yang unik dari Kartanaka, India Selatan. Faiza segera menyedari faedah intrinsik yang diperolehi oleh pengguna beras dengan beras "Ponni" dalam makanan mereka. Ia dikenali dengan nama Taj Mahal, beras Ponni telah diedarkan ke seluruh Malaysia. Sebagai keuntungan, Taj Mahal telah memberi kesan besar dalam permintaan pengguna terhadap produk beras Faiza lain, seperti Basmathi, beras wangi, beras Super istimewa Thailand dan tempatan.

Pada tahun 2004, Faiza melabur sebanyak RM10 juta untuk membina kilang memproses dan pembungkusan beras di Batu Pahat, Johor yang memulakan operasinya pada awal 2005. Pada tahun 2012, syarikat ini menjalin kerjasama dengan Angkatan Koperasi Kebangsaan Malaysia Berhad (ANGKASA) bagi memasarkan produk keluaran Syarikat Faiza ke keluar negara.

Syarikat Faiza pada 2018 telah meminta kerajaan untuk memansuhkan permit pemindahan beras kerana ia melewatkan proses pengagihan, sekaligus memungkinkan pengeluar berdepan dengan hukuman denda yang lebih tinggi.

Tanggungjawab sosial korporat
Pada Januari 2021, syarikat Faiza telah menghulurkan sumbangan sebanyak 529 pek barangan keperluan kepada pasukan petugas barisan hadapan dan penduduk Kampung Inabah Kamal, Semporna, Sabah yang terjejas akibat penularan pandemik COVID-19 di Malaysia. 

Anugerah dan pengiktirafan
Antara anugerah yang diterima oleh Syarikat Faiza termasuk ISO 9001:2000 oleh SIRIM pada Mac 2004, anugerah Superbrand Taj Mahal oleh Superbrand Malaysia pada November 2003, anugerah sijil Halal 2003 oleh Jabatan Kemajuan Islam Malaysia (JAKIM) dan anugerah Pembekal Beras Terbaik BERNAS pada Julai 2001.

Rujukan

Pautan luar


Kategori:Jenama Malaysia
Kategori:Syarikat yang ditubuhkan pada 1982
Kategori:Penubuhan 1982 di Malaysia